ΑΠΌΦΑΣΗ ΤΗΣ ΕΠΙΤΡΟΠΉΣ της 17ης Μαρτίου 2008 για τροποποίηση της απόφασης 2007/176/ΕΚ όσον αφορά τον κατάλογο προτύπων ή/και προδιαγραφών για τα δίκτυα ηλεκτρονικών επικοινωνιών, τις υπηρεσίες ηλεκτρονικών επικοινωνιών και τις συναφείς ευκολίες και υπηρεσίες [κοινοποιηθείσα υπό τον αριθμό Ε(2008) 1001] (Κείμενο που παρουσιάζει ενδιαφέρον για τον ΕΟΧ) (2008/286/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία-πλαίσιο) (1), και ιδίως το άρθρο 17 παράγραφος 1, έπειτα από διαβούλευση με την επιτροπή επικοινωνιών, Εκτιμώντας τα ακόλουθα: (1) Στις 11 Δεκεμβρίου 2006 η Επιτροπή εξέδωσε την απόφαση 2007/176/ΕΚ για την κατάρτιση καταλόγου προτύπων ή/και προδιαγραφών για τα δίκτυα ηλεκτρονικών επικοινωνιών, τις υπηρεσίες ηλεκτρονικών επικοινωνιών και τις συναφείς ευκολίες και υπηρεσίες (2). Το κεφάλαιο VIII του εν λόγω καταλόγου αφορά πρότυπα για υπηρεσίες ρ/τ εκπομπών. (2) Η εναρμονισμένη παροχή υπηρεσιών επίγειας τηλεόρασης σε συστήματα κινητών επικοινωνιών είναι ουσιώδης για την επίτευξη οικονομιών κλίμακας σε ολόκληρη την ΕΕ. Η Επιτροπή, στην ανακοίνωσή της για την ενίσχυση της εσωτερικής αγοράς κινητής τηλεόρασης (3), προσδιόρισε το πρότυπο για μετάδοση ψηφιακής βιντεοεκπομπής σε χειρόφερτα τερματικά (DVB-H) ως το πλέον ενδεδειγμένο για τη μελλοντική ανάπτυξη επίγειας κινητής τηλεόρασης στην Ευρώπη και τόνισε την πρόθεσή της να προσθέσει το πρότυπο αυτό στον κατάλογο των προτύπων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο τμήμα 8.3 (υπηρεσίες ρ/τ εκπομπών) του κεφαλαίου VIII του καταλόγου προτύπων του παραρτήματος της απόφασης 2007/176/ΕΚ προστίθενται τα ακόλουθα: «Ψηφιακές βιντεοεκπομπές (για χειρόφερτα τερματικά) (DVB-H) ETSI EN 302 304 Έκδοση 1.1.1» Άρθρο 2 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 17 Μαρτίου 2008.

[Source: multi_eurlex | Tokens: 1854]